城中紀事
作者：呂本中
朝代：宋

paragraphs: 生平足艱窘，可歎不可言。
兩遭重城閉，再因羣盜奔。
今兹所值遇，我豈不與聞。
脱身保兒女，恐辜明主恩。
傍徨不忍去，敢計生理存。
昨者城破日，賊燒東郭門。
中夜半天赤，所憂驚至尊。
是日雪正作，疾風飄大雲。
十室九經盜，巨家多見焚。
至今馳道中，但行塞馬羣。
翠華久不返，魏闕横烟氛。
都人向天泣，欲語聲復吞。
我病未即死，爾來春既分。
剥床供晨炊，兩眼烟已昏。
豈無好少年，可與共殊勲。
志士或不恥，有身期報君。
塞水須塞源，伐木須伐根。
子莫笑短拙，荆蠻生伍員。